﻿ Lavinia Huţişoru Dumitriu 
  
  
Cuvântul Românesc 
  
Când m-am născut, întâia oară, 
În Cartea Sufletului meu, 
Mi-a scris povestea Dumnezeu, 
Cu slove dulci, să nu mă doară. 
  
Ce vis frumos mi se-aşternea, 
Am desluşit abia târziu, 
Când glasul sufletului ştiu 
Că era cel care-mi spunea: 
  
În Limba Neamului vei scrie 
Ce Timpul te va învăţa, 
Cuvinte ce s-or înălţa 
Spre-a se aşterne-n poezie. 
  
Destinul mi-l urmez cuminte; 
Le las să curgă aşadar 
În Graiul nostru Dulce-Amar, 
Să spun „o samă de cuvinte”… 
  
De mi-ar ieşi Ştefan în cale, 
I-aş spune că mi-e dor să-i scriu 
În Românescul cel mai viu, 
Chiar un Hrisov, Măriei Sale. 
  
Lui Eminescu i-aş mai scrie. 
Săracă-i Lumea fără el; 
Limba Română, nu-i la fel: 
E mai bogată-n poezie. 
  
I-aş mai aduce mulţumire 
Lui Nic’-a Petrei, pentru tot; 
De scris asemeni, eu nu pot 
Şi nici întreaga omenire. 
  
A sufletului mântuire, 
E chiar Cuvântul Românesc 
Pe care-l caut şi-l iubesc 
Mai mult şi mai presus de fire. 
  
Limba Română 
 
Limba Română s-a născut 
Chiar din Cuvântul ce plutea 
Pe-ntins de ape, la-nceput, 
Ca pe Pământ, nume să dea. 
  
Se-aude-al apelor ecou, 
Porunci divine răspândind; 
Din vechiul grai, aud din nou 
Cum alte graiuri se desprind. 
  
Facerea Lumii prin Cuvânt 
Are-nceput fără sfârşit; 
Prin el, făcut-am legământ 
Că-l vom rosti, cum l-am primit. 
  
Poţi face dulce sau amar, 
Viaţă să dai sau să striveşti; 
Darul divin primit în dar 
La Facere, să-l foloseşti. 
  
În Graiul Magic Românesc 
Este Iubire şi Duh Sfânt; 
Cuvintele ce răspândesc 
Şi-aduc chiar Cerul pe Pământ. 
 
Străbunii mei îmi povestesc 
Despre-a Carpaţilor stăpână 
Şi-n taină mistică-mi şoptesc 
Numele-i sfânt: “Limba Română”. 
  
Cuvinte magice rostesc 
În Limba Neamului, divină, 
Pe-ntregul Glob o răspândesc 
Prin Viu-i Grai, ca pe-o Lumină. 
  
I-e rădăcina în Carpaţi, 
Cu ramuri peste tot întinse; 
Prin ea, în lume suntem fraţi 
Şi-aprindem focurile stinse. 
  
Ecoul Doinei, peste Prut, 
Pământuri româneşti străbate 
În ciuda celor ce le-au vrut; 
Din graiul nostru a le scoate. 
  
E mângâiere şi alint 
În vorba noastră fără pată; 
Şi vindecare prin Cuvânt 
Mai poţi avea, ca şi-altădată. 
  
  
Închinăciune 
  
Limba Română-i Marea mea 
În care mă scufund de-o viaţă, 
E bucuria de-a vedea 
“Valul-Cuvânt” ce mă răsfaţă. 
  
Limba Română-i vânt uşor, 
Ce-mi răcoreşte fruntea-ncinsă 
Când doare mult cuvântul „dor”, 
Din depărtări, când sunt cuprinsă. 
  
Limba Română e balsam 
Pe-a sufletului suferinţă, 
Din vremea-n care doar visam 
Să o cuprind cu-a mea fiinţă. 
  
Văzându-mi dorul şi tristeţea, 
Limba Română este cea 
Ce m-a vrăjit cu frumuseţea 
Şi a cuprins fiinţa mea. 
  
Îmi e iubită şi catarg 
Scumpa Vorbire Românească, 
Când valuri grele-n piept se sparg, 
Străine mări, să o strivească. 
  
Îmi este leac şi armă grea, 
Plină-i de har şi-nţelepciune 
Când inima şi vorba mea 
Se-nchină doar Limbii Române. 
  
  
Limba noastră 
 
Dintre graiurile lumii 
Ce s-au vrut la noi stăpâne, 
Otomanii, ruşii, hunii 
N-au pus vad Limbii Române. 
  
Dintre cele hăruite, 
N-avem dar de preţ mai mare 
Şi atât de mult râvnite 
De tâlharii de popoare. 
  
Nu le-a fost de-ajuns pământul 
Şi comorile furate; 
Ar fi vrut să ia Cuvântul 
Cu trecuturile toate. 
  
Limba noastră-i Duhul Ţării 
Şi-a poporului Unire; 
E întins ca apa Mării, 
Şi-ntre râuri, în neştire. 
  
Din străbuni, se povesteşte: 
ROMÂNIA,-n Viu-i Grai 
E Cuvântul ce zideşte, 
Tălmăcit ca “Om în Rai”. 
 
